b'\n_START_ARTICLE_\nIon Oblemenco\n_START_SECTION_\nCariera de fotbalist\n_START_PARAGRAPH_\nPrivind \xc3\xaen urm\xc4\x83, este greu de \xc3\xaen\xc8\x9beles de ce Oblemenco, un atacant cu clas\xc4\x83 \xc8\x99i eficacitate maxim\xc4\x83 - de patru ori golgheter al campionatului nostru (1967, 1970, 1972, 1973) - nu a jucat nici un minut \xc3\xaen meciurile oficiale ale na\xc8\x9bionalei mari a Rom\xc3\xa2niei, rezerv\xc3\xa2ndu-i-se doar \xe2\x80\x9eonoarea" de a juca \xc3\xaen c\xc3\xa2teva partide amicale. Tricolorii au efectuat, \xc3\xaen 1968, un turneu \xc3\xaen America de Sud, Oblemenco a fost golgheterul tricolorilor \xc3\xaen acel turneu, dar la revenirea \xc3\xaen \xc8\x9bar\xc4\x83, selec\xc8\x9bionerul Angelo Niculescu l-a mai convocat la na\xc8\x9bional\xc4\x83 pe Oblemenco doar o dat\xc4\x83, apoi l-a uitat definitiv pe tunarul \xc8\x98tiin\xc8\x9bei la Craiova! \xc3\x8en prima lig\xc4\x83 din Rom\xc3\xa2nia a debutat sub culorile Rapidului, \xc3\xaentr-un meci disputat la Cluj \xc3\xaen 5 iulie 1964, \xc8\x98tiin\xc8\x9ba Cluj - Rapid 3-1, Oblemenco marc\xc3\xa2nd unicul gol al giule\xc8\x99tenilor. Rapidul \xc3\xaens\xc4\x83 l-a umilit, antrenorii de atunci \xc8\x9bin\xc3\xa2ndu-l pe Oblemenco mai mult rezerv\xc4\x83. A revenit (\xc3\xaen 1966) la Craiova, a f\xc4\x83cut istorie \xc8\x99i a adus glorie pentru \xc8\x98tiin\xc8\x9ba, a fost la un pas de moarte \xc3\xaen toamna lui 1972 (dou\xc4\x83 opera\xc8\x9bii de ulcer duodenal), dar a fost obligat s\xc4\x83-\xc8\x99i \xc3\xaencheie cariera de fotbalist la Gala\xc8\x9bi, \xc3\xaen liga a II-a (1977-1978).\n_START_SECTION_\nCariera de antrenor\n_START_PARAGRAPH_\nCa antrenor, a c\xc3\xa2\xc8\x99tigat cu Universitatea campionatul \xc3\xaen 1980 (secund al lui Valentin St\xc4\x83nescu), eventul campionat-cup\xc4\x83 \xc3\xaen 1981 (ca principal), iar \xc3\xaen 1982 duce \xc8\x98tiin\xc8\x9ba, \xc3\xaen premier\xc4\x83 pentru echipele de club din Rom\xc3\xa2nia, \xc3\xaen sferturile Cupei Campionilor Europeni, dar dup\xc4\x83 aceste performan\xc8\x9be a fost iar\xc4\x83\xc8\x99i obligat s\xc4\x83 plece din Craiova. Antreneaz\xc4\x83 apoi alte echipe, Chimia R\xc3\xa2mnicu V\xc3\xa2lcea, FC Olt, Sportul Muncitoresc Slatina, Pandurii T\xc3\xa2rgu Jiu, din nou FC Olt, Progresul Corabia, iar\xc4\x83\xc8\x99i Chimia R\xc3\xa2mnicu V\xc3\xa2lcea. Dup\xc4\x83 \xe2\x80\x9990, a fost rechemat la Universitatea \xc3\xaen mai multe r\xc3\xa2nduri, ca antrenor principal al echipei mari, director tehnic, director sportiv \xc8\x99i antrenor la satelitul de atunci al oltenilor, Constructorul - Universitatea. Nu a mai reu\xc8\x99it \xc3\xaens\xc4\x83 s\xc4\x83 repete performan\xc8\x9bele \xc8\x98tiin\xc8\x9bei din anii 1980-1981-1982. \xc3\x8en vara anului 1995, al\xc4\x83turi de Dobrin, Oblemenco a fost \xc3\xaen staff-ul tehnic al forma\xc8\x9biei Aro C\xc3\xa2mpulung Muscel \xc8\x99i cei doi au reu\xc8\x99it promovarea echipei \xc3\xaen Divizia A, cum se numea \xc3\xaen 1995 liga a II-a din Rom\xc3\xa2nia. La \xc3\xaenceputul anului 1996 a fost cooptat \xc3\xaen staff-ul lui Electroputere, acolo colabor\xc3\xa2nd bine cu prietenul \xc8\x99i finul s\xc4\x83u, Petre Deselnicu, \xc8\x99i cu pre\xc8\x99edintele Marcel Popescu, iar \xc3\xaen var\xc4\x83 accept\xc4\x83 o ofert\xc4\x83 din Maroc, de la echipa de prim\xc4\x83 lig\xc4\x83 Hassania din Agadir. Aici, \xc3\xaentr-un meci amical al Hassaniei cu echipa Sidi Kacem, antrenat\xc4\x83 de alt rom\xc3\xa2n (Alexandru Moldovan \xe2\x80\x9eRo\xc8\x99u"), afectat de gre\xc8\x99elile unui arbitru marocan (Arjoun), \xc3\xaen penultimul minut al meciului, scor 1-1, se pr\xc4\x83bu\xc8\x99e\xc8\x99te pe banca tehnic\xc4\x83, iar la spital nu mai poate fi salvat. Era 1 septembrie 1996, iar Oblemenco nu avea dec\xc3\xa2t 51 de ani.'